Broj: 711-I-412-P-305-17/19-04-18

Zagreb, 8. veljače 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave sukoba interesa dužnosnika Radimira Čačića, župana Varaždinske županije,** na 38. sjednici, održanoj 8. veljače 2019., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Radimira Čačića, župana Varaždinske županije, neće se pokrenuti vezano za okolnost da je imenovao ……………………… posebnom savjetnicom župana, s obzirom da iz prikupljenih podataka i dokumentacije ne proizlazi da je u postupanju dužnosnika došlo do mogućeg počinjenja povrede odredbi ZSSI-a, jer je navedeno imenovanje provedeno na temelju odredbi Statuta Varaždinske županije („Službeni vjesnik Varaždinske županije“ br. 15/09., 27/09., 48/09., 36/10., 13/13. i 46/13.), a iz poznatih okolnosti ne proizlazi da je navedena osoba interesno povezana s dužnosnikom.**

Obrazloženje

Protiv dužnosnika Radimira Čačića, župana Varaždinske županije, podnesena je 17. srpnja 2017.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem 711-U-4697-P-305/17-01-4, a povodom koje se vodi predmet P-305/17. U predmetnoj prijavi navodi se da je dužnosnik Radimir Čačić imenovao ……….. posebnom savjetnicom te da imenovana ima sve povlastice poput službenog automobila, mobitela, putovanja te da koristi ured koji su koristili pročelnici u zgradi županije te da se „bavi“ kadroviranjem, odlučuje o zapošljavanju te da je „opslužuju“ županijski službenici, tajnice, ured za odnose sa medijima i tako dalje.

Člankom 3. stavkom 1. podstavkom 42. ZSSI-a propisano je da su župani dužnosnici u smislu odredbi navedenog Zakona. Uvidom u Registar dužnosnika utvrđeno je da je Radimir Čačić obnaša dužnost župana Varaždinske županije od dana 8. lipnja 2017.g. Stoga je Radimir Čačić, povodom obnašanja navedene dužnosti, dužan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

O pokretanju ili nepokretanju postupka, Povjerenstvo donosi pisanu odluku. Sukladno stavku 4. istog članka Zakona, podnositelju prijave jamči se zaštita anonimnosti.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo je, radi provjere osnovanosti i vjerodostojnosti navoda prijave, dopisom od 19. srpnja 2017.g., zatražilo podatke od Varaždinske županije, vezano uz imenovanje ……………, posebnom savjetnicom župana; na temelju koje odluke, temeljem kojeg postupka, s kojim datumom je počela obavljati navedenu funkciju, je li imenovana na određeno ili neodređeno vrijeme, prima li plaću ili naknadu i u kojem iznosu, koristi li službeno vozilo, službeni mobitel, opis poslova te ovlasti savjetnice.

 Župan Varaždinske županije, dostavio je dopisom KLASA: 119-02/17-01/9, URBROJ: 2186/1-02/1-17-3 od 28. srpnja 2017.g. tražene podatke i dokumentaciju.

 U dopisu je naveden podatak da je …………………… imenovana posebnom savjetnicom župana rješenjem župana Radimira Čačića od 28. lipnja 2017.g., na temelju nadležnosti propisane člankom 48. stavka 1. podstavka 7. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17.) te u skladu s ovlasti propisanom člankom 53. i 54. Statuta Varaždinske županije („Službeni vjesnik Varaždinske županije“ br. 15/09., 27/09., 48/09., 36/10., 13/13. i 46/13.), kojim je predviđena mogućnost imenovanja posebnog savjetnika župana Varaždinske županije. Ističe se da je stoga predmetno imenovanje doneseno u okviru zakonskog djelokruga župana i u skladu sa Statutom županije te da je pravnu utemeljenost predmetnog ovlaštenja potvrdio Ustavni sud Republike Hrvatske u svojoj Odluci broj: U-II-4022/2010 od 2. lipnja 2015.g.

 Nadalje, vezano za predmetno imenovanje posebne savjetnice župana u dopisu se ističe da javni natječaj za imenovanje nije proveden jer niti ne postoji propis koji bi obvezivao na provedbu takvog postupka. Navodi se da je posebna savjetnica počela obavljati poslove za koje je zadužena danom donošenja rješenja te da iste poslove ne obavlja kao službu niti na određeno vrijeme, već da će poslove obavljati sve dok bude postojala potreba za istima.

Nadalje, u dopisu se navodi da imenovana posebna savjetnica župana prima mjesečnu naknadu, kao i da sukladno rješenju o imenovanju ima prava i dužnosti službene osobe, predviđene pravilnicima kojima su uređena službena putovanja i korištenje službenih vozila te korištenje službenih telefona u tijelima Varaždinske županije.

Konačno, u navedenom dopisu se navodi koje poslove treba obavljati imenovana posebna savjetnica župana sukladno predmetnim rješenjem o imenovanju te se ističe da su ovi poslovi izvan djelokruga upravnih tijela Varaždinske županije te da su zato povjereni osobi koje nije službenik upravnog tijela Varaždinske županije, a u skladu sa strateškim ciljevima i politikom razvoja i vođenja županije, koju javno proklamiraju dužnosnici Varaždinske županije.

Izvršen je uvid u Statut Varaždinske županije te je utvrđeno da je člankom 53. Statuta Varaždinske županije propisano da radi davanja posebnih stručnih mišljenja i predlaganja rješavanja određenih užih pitanja, a koja ne spadaju u djelokrug upravnih tijela Županije, župan može imenovati posebnog savjetnika. Člankom 54. Statuta propisano je da savjetnik nije zaposlenik Županije, nego po nalogu župana obavlja poslove za koje ga je župan ovlastio te da se rješenjem o imenovanju može odrediti naknada za rad savjetnika.

Nadalje, uvidom u rješenje o imenovanju posebne savjetnice župana od 28. lipnja 2017., KLASA: 119-02/17-01/9, URBROJ: 2186/1-02/1-17-1, utvrđeno je da je isto donio župan Radimir Čačić te da je istim rješenjem ……………….. imenovana posebnom savjetnicom župana za koordinaciju aktivnosti oko pripreme, izrade i praćenja provedbe velikih infrastrukturnih i drugih projekata i investicija koje obuhvaćaju područje više jedinica lokalne i područne samouprave kao i međunarodnih projekata.

Navedenim Rješenjem o imenovanju utvrđuju se poslovi posebne savjetnice (koordinacija s tvrtkama, državnim tijelima, međunarodnim organizacijama i regijama, županijama, gradovima i općinama koji sudjeluju na projektima, usklađivanje pravovremenog izvršavanja obveza uključenih dionika u cilju efikasne provedbe projekata, redovito izvješćivanje župana o napretku projekata, eventualnim preprekama i problemima u provedbi, predlaganje mjera za njihovo rješavanje, usklađivanje obveza upravnih odjela, županijskih trgovačkih društava i ustanova, nositelja i suradnika na projektima oko njihove uspješne realizacije i ostali poslovi izvan djelokruga upravnih tijela Županije, po nalogu župana), zatim, utvrđuje se naknada za obavljanje tih poslova i to u iznosu od 2.000,00 kuna i pravo na korištenje službenog vozila, službenog mobitela i službenih putovanja sukladno posebnom aktu.

Nadalje, Pravilnikom o službenim putovanjima i korištenju službenih vozila („Službeni list Varaždinske županije“, broj 53/2014), a koji je 26. studenoga 2014. donio tadašnji župan Predrag Štromar, propisano je u članku 1. stavku 2. da se prava na službena putovanja i korištenje službenih vozila odnosi iznimno i na treće osobe kada po ovlaštenju župana ili zamjenika župana obavljaju poslove za Županiju.

Nadalje, Pravilnikom o načinu i uvjetima korištenja službenih mobilnih telefona, koji akt je donesen 10. rujna 2013.g. u mandatu župana Predraga Štromara, propisano je da pravo na korištenje službenog mobilnog telefona imaju dužnosnici, službenici i namještenici te vanjski suradnici ukoliko ih posebnim zaključkom ovlasti župan ili zamjenici župana.

Na temelju pribavljenih podataka i dokumentacije utvrđeno je da je dužnosnik Radimir Čačić imenovao posebnu savjetnicu temeljem ovlaštenja propisanog odgovarajućim odredbama Statuta Varaždinske županije te da su poslovi za koje je posebna savjetnica imenovana izvan djelokruga upravnih tijela županije, kao i da je pravo posebne savjetnice na korištenje službenog vozila, službenih putovanja i službenog mobitela utvrđeno rješenjem o imenovanju sukladno gore navedenim aktima koji su bili na snazi i prije nego što je Radimir Čačić stupio na dužnost župana.

Povjerenstvo ističe da je u postupku iz svoje nadležnosti razmatralo ukazuju li navodi iz prijave da je dužnosnik Radimir Čačić, vezano za predmetno imenovanje posebne savjetnice župana, bio u sukobu interesa odnosno je li povrijedio odredbe ZSSI-a.

U predmetnoj prijavi podnesenoj protiv dužnosnika nije navedena niti jedna okolnost na temelju koje bi Povjerenstvo moglo utvrditi ili osnovano smatrati da su dužnosnik Radimir Čačić i imenovana posebna savjetnica interesno povezane osobe.

Činjenica da je dužnosnik određenu osobu imenovao posebnim savjetnikom župana ne može sama po sebi značiti da ju je na navedeno mjesto imenovao jer je s istom osobom dužnosnik osobno povezan. Povjerenstvo u postupku iz svoje nadležnosti, van konteksta interesne povezanosti odnosno postojanja sukoba interesa ne preispituje odluke dužnosnika za koje su ovlašteni i nadležni na temelju zakonskih i podzakonskih propisa.

Povjerenstvo ukazuje da iz navoda sadržanih u podnesenoj prijavi, kao niti iz podataka i dokumentacije prikupljenih radi ocjene njezine osnovanosti i vjerodostojnosti, nije utvrđeno da je u postupanju dužnosnika došlo do počinjenja povrede odredbi ZSSI-a.

Stoga je Povjerenstvo, na temelju članka 39. stavka 1. ZSSI-a, donijelo odluku da neće pokrenuti postupak sukoba interesa protiv dužnosnika Radimira Čačića, kao u izreci.

U odnosu na pitanje postupanja same posebne savjetnice župana, na koja se ukazuje u prijavi, ističe se da je Povjerenstvo utvrdilo da ………………. nije upisana u Registar dužnosnika, odnosno nije utvrdilo da ista obnaša bilo koju dužnost u smislu članka 3. ZSSI-a, dok po osnovi obavljanja poslova posebne savjetnice župana ne podliježe nadležnosti Povjerenstva.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Radimir Čačić, elektroničkom dostavom
2. Na znanje – prijavitelju putem elektroničke pošte
3. Objava na internetskoj stranici Povjerenstva
4. Pismohrana